SKRIFTLIG FORESPØRGSEL P-1132/02

af Bart Staes (Verts/ALE) til Kommissionen

(15. april 2002)

Om: Gennemskuelighed i drøftelserne i STAR 21

Den 6. juli 2001 mødtes den nye rådgivende gruppe STAR 21 for første gang. Den skal undersøge, om de eksisterende politiske og lovgivningsmæssige rammer skal tilpasses, således at rumfarts- og forsvarsindustrien kan forblive konkurrencedygtig. Den håbede oprindeligt, at den kunne forelægge en række henstillinger i marts 2002. Den rådgivende gruppes opgaver er bl.a. at foretage en revision af indkøbspolitikken og den grænseoverskridende handel med militært udstyr.

I STAR 21 sidder der ikke færre end 5 medlemmer af Kommissionen og 7 af de mest fremtrædende ledere inden for rumfarts- og forsvarsindustrien. Derudover består gruppen af 2 europæiske parlamentsmedlemmer (som ikke er medlemmer af Europa-Parlamentet) og Den Høje Kommissær for Den Fælles Udenrigs- og Sikkerhedspolitik. Der er ikke repræsentanter for det civile samfund og ngo'er. Det er dog ofte ngo'er, som i mange tilfælde må tage sig af ofrene for våbeneksport, som følge af, at våbeneksportkontrollen ikke er streng nok. Forsvarssektorens standpunkt på dette område bliver dog mere og mere tydelig: den ønsker, at så mange eksporthindringer som muligt fjernes. Rumfarts- og forsvarsindustrien tjener dog ikke uden videre den europæiske interesse, men må i første række sørge for, at aktiekurserne stiger.

Selv om resultatet af drøftelserne i STAR 21 mellem topledere inden for forsvarsindustrien og Kommissionens medlemmer uden tvivl er præget af Europas fremtidige sikkerheds- og forsvarspolitik, er disse drøftelser dog alt andet end gennemskuelige.

Vil Kommissionen forelægge rapporterne fra den rådgivende gruppe STAR 21 for Europa-Parlamentet?

Kan Kommissionen oplyse, hvor langt man er nået i arbejdet i den rådgivende gruppe?

Kan Kommissionen meddele, hvorfor der ikke er blevet indbudt repræsentanter fra det civile samfund i forbindelse med et så vigtigt emne med henblik på deltagelse i den rådgivende gruppe?

Hvorledes agter Kommissionen endvidere at indhente udtalelser fra ngo'er i forbindelse med tilpasningen af den politiske og lovgivningsmæssige ramme med hensyn til indkøbspolitikken og den grænseoverskridende handel med militært udstyr?

Svar afgivet på Kommissionens vegne af Erkki Liikanen

(6. maj 2002)

Kommissionen har længe været klar over, hvor vigtigt det er, at luft- og rumfartsindustrien og forsvarsindustrien i Europa er konkurrencedygtig med henblik på at kunne sætte EU i stand til at nå dets mål.

I den sammenhæng vil Kommissionen henlede det ærede parlamentsmedlems opmærksomhed på sin meddelelse af 24. september 1997 om Den europæiske luft- og rumfartsindustri Den globale udfordring må imødegås(1) og sin forsvarshandlingsplan Gennemførelse af Unionens strategi vedrørende de forsvarsrelaterede industrier(2). Behovet for tage fat på spørgsmål vedrørende indkøb til forsvaret og grænseoverskridende handel med militært udstyr blev i disse meddelelser anset som en prioriteret opgave.

Efter en anmodning fra luft- og rumfartsindustrien til formanden for Kommissionen og i betragtning af de ændringer, der har fundet sted inden for denne sektor i de seneste år, fik en rådgivende gruppe, hvis medlemmer deltager i egenskab af privatpersoner, i 2001 til opgave at analysere de eksisterende politiske og lovgivningsmæssige rammer for luft- og rumfarten i Europa, at påpege eventuelle mangler og at komme med anbefalinger om, hvad der kan forbedres.

Hvad angår gruppens repræsentativitet anses de pågældende medlemmer for at være valgt med omhu, i betragtning af at de skal beskæftige sig med de vigtigste af de økonomiske og politiske udviklinger i EU's politikker, som der er størst sandsynlighed for vil berøre luft- og rumfartsindustriens konkurrenceevne.

Gruppen, som hidtil er mødtes to gange, har set på følgende fem områder, hvor foranstaltninger vil kunne hjælpe med til at sikre fremtiden for industrien og konsolidere dens stilling i EU's interesse som helhed: konkurrencesituationen på verdensmarkederne, luft- og rumfartens operative miljø, den europæiske politik vedrørende den civile luftfart, udviklingen i det europæiske marked for forsvarsrelateret udstyr og understøttelsen af en europæisk rumpolitik.

Gruppen har ikke udarbejdet nogen interimsrapporter. Den forventer at kunne forelægge formanden for Kommissionen sin endelige rapport senest i juli 2002. Rapporten, som vil blive offentliggjort, vil blive sendt til alle EU-institutioner, herunder Parlamentet.

Hvis repræsentanter for det civile samfund, herunder ikke-statslige organisationer (ngo'er), ønsker at fremsætte deres synspunkter om et eller andet aspekt, som er omhandlet i rapporten, står det dem frit for at gøre det. Det bør også understreges, at den rådgivende gruppes rolle er at foretage en analyse og at komme med anbefalinger. Den har ikke nogen beslutningstagende funktion, og dens forhandlinger foregår på samme måde som i tilsvarende grupper.

Hvad angår forsvarsmæssige spørgsmål henleder Kommissionen det ærede medlems opmærksomhed på sin besvarelse af mundtlig forespørgsel nr. O-90/01 af Elmar Brok under spørgetiden i Parlamentets mødeperiode i april 2002(3) vedrørende dens fremtidige intentioner med hensyn til de forsvarsrelaterede industrier. Kommissionen hilser også Parlamentets initiativ om at vedtage en beslutning (2002-0172) om den europæiske forsvarsindustri velkommen.

(1) KOM(97) 466 endelig udg.

(2) KOM(97) 583 endelig udg.

(3) Mundtlig besvarelse af 19.4.2002.